奉和吏部崔尚書雨後大明朝堂望南山
作者：張九齡
朝代：唐

paragraphs: 迢遞終南頂，朝朝閶闔前。
朅來青綺外，高在翠微先。
雙鳳褰爲闕，羣龍儼若仙。
還知到玄圃，更是謁甘泉。
夜雨塵初滅，秋空月正懸。
詭容紛入望，霽色宛成妍。
東極華陰踐，西彌嶓冢連。
奔峰出嶺外，瀑水落雲邊。
漢帝宮將苑，商君陌與阡。
林華鋪近甸，煙靄遶晴川。
既庶仁斯及，分憂政已宣。
山公啓事罷，吉甫頌聲傳。
濟濟金門步，洋洋玉樹篇。
徒歌雖有屬，清越豈同年。